Predkladacia  správa

Návrh na zvýšenie limitu výdavkov kapitoly Úradu priemyselného vlastníctva Slovenskej republiky (ďalej len „úrad“) na rok 2002 z dôvodu prekročenia príjmov za výkony v oblasti medzinárodných ochranných známok sa predkladá na rokovanie vlády na základe bodu B.8 uznesenia vlády Slovenskej republiky č. 445 z 24.4.2002 k rizikám  v plnení príjmov a výdavkov štátneho rozpočtu a ostatných zložiek verejného rozpočtu na rok 2002, podľa ktorého výdavky rozpočtových kapitol z titulu ich vyšších príjmov sa môžu realizovať len na základe rozhodnutia vlády, ako aj v súlade s § 13 zákona NR SR č. 303/1995 Z.z. o rozpočtových pravidlách v znení neskorších predpisov.

Úrad dosiahol k 31. marcu 2002 príjmy vo výške 23 347 tis. Sk, čím bol prekročený limit príjmov na rok 2002, schválený pre našu kapitolu v sume 1 300 tis. Sk, o 22 047 tis. Sk. Najväčší podiel na prekročení dosiahnutých príjmov mali príjmy za činnosti spojené s  medzinárodnými ochrannými  známkami vo výške 22 370 tis. Sk, ktoré úrad každoročne získava od Svetovej organizácie duševného vlastníctva (WIPO) a ktoré sú od novembra 2001 príjmami štátneho rozpočtu. Tieto finančné prostriedky úrad do novembra 2001 používal ako mimorozpočtové prostriedky na rozvoj a ďalšie činnosti, ktoré nebolo možné pokryť z prostriedkov štátneho rozpočtu.

V  predkladanom  materiáli   na  rokovanie vlády sa navrhuje z uvedenej sumy použiť 
15 850  tis. Sk a to na krytie bežných výdavkov  v sume 7 530 tis. Sk a kapitálových výdavkov v sume 8 320 tis. Sk.

Materiál nemá finančný, ekonomický, enviromentálny vplyv, ani vplyv na zamestnanosť a nebude predložený inému orgánu na schválenie.